Daphne Caruana Galizia

Daphne Caruana Galizia (neiupõlvenimega Vella; 26. august 1964 – 16. oktoober 2017) oli Malta ajakirjanik ja blogija, kes uuris muuhulgas valitsuse korruptsiooni, rahapesu ja organiseeritud kuritegevusega seotut.

 Elukäik 
Ta õppis arheoloogiat ja alustas töist elu 1987. aastal ajalehes Sunday Times of Malta. Hiljem töötas ta ajalehe The Malta Independent juures ning käivitas ka ajaveebi Running Commentary, mis keskendus vastuolulistele juhtumitele.

Ajaleht Politico on teda iseloomustanud kui "ühenaise WikiLeaks, kes on ristiretkel läbipaistmatuse ja korruptsiooni vastu Maltal, mis on mõlema omaduse pärast kuulus" ning välja toonud, et parematel päevadel ületas tema blogi loetavus tervet Malta ajakirjandust.

 Surm ja mõju 
pisi|Mälestamine hukkumipaigas (Bidnija, Malta)
Ta hukkus 2017. aasta 16. oktoobril autopommi plahvatuses. Tema surma ajaks oli tema vastu algatatud 42 või 47 kohtuasja. Nii tõi tema surm Euroopas tähelepanu alla vaigistuskaebuste probleemi, kus kohtuasju algatatakse kriitikute vaigistamiseks ja nende kurnamiseks.

2024. aastal võeti Euroopa Liidus vastu direktiiv, kaitsmaks avaliku elu tegelasi ilmselgelt põhjendamatute nõuete või kuritarvituslike kohtumenetluste vastu ning seda on nimetatud Daphne Caruana Galizia järgi ka "Daphne seaduseks".

45 ajakirjanikku 18 väljaandest jätkasid Daphne poolelijäänud tööd nime The Daphne Project all, et paljastada tema mõrvaga seotud asjaolusid ja Malta korruptsioonivõrgustikku.

 Viited 

 Välislingid 
  Ben Taub: "Murder in Malta" The New Yorker, 14. detsember 2020

Kategooria:Malta inimesed
Kategooria:Ajakirjanikud
Kategooria:Sündinud 1964
Kategooria:Surnud 2017